CELEX: 32020D2183
Language: hr
Date: 2020-12-21 00:00:00
Title: Provedbena odluka Komisije (EU) 2020/2183 оd 21. prosinca 2020. o određenim zaštitnim mjerama u vezi s izvješćivanjem o zarazi vidrica i drugih životinja iz porodice Mustelidae te kunopasa virusom SARS-CoV-2 (priopćeno pod brojem dokumenta C(2020) 9531) (Tekst značajan za EGP)

22.12.2020   
               
               
                  HR
               
               
                  Službeni list Europske unije
               
               
                  L 433/76
               
            
         PROVEDBENA ODLUKA KOMISIJE (EU) 2020/2183
         оd 21. prosinca 2020.
         o određenim zaštitnim mjerama u vezi s izvješćivanjem o zarazi vidrica i drugih životinja iz porodice Mustelidae te kunopasa virusom SARS-CoV-2
         
            
               (priopćeno pod brojem dokumenta C(2020) 9531)
            
         
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Direktivu Vijeća 89/662/EEZ od 11. prosinca 1989. o veterinarskim pregledima u trgovini unutar Zajednice s ciljem uspostave unutarnjeg tržišta (1), a posebno njezin članak 9. stavak 4.,
         uzimajući u obzir Direktivu Vijeća 90/425/EEZ od 26. lipnja 1990. o veterinarskim pregledima koji se primjenjuju u trgovini određenim živim životinjama i proizvodima unutar Unije s ciljem uspostave unutarnjeg tržišta (2), a posebno njezin članak 10. stavak 4.,
         budući da:
         
                     (1)
                  
                  
                     U 2020. su prijavljeni slučajevi zaraze vidrica virusom SARS-CoV-2 i utvrđeno je da može doći do prijenosa bolesti s čovjeka na vidricu i s vidrice na čovjeka. Prijavljeni su slučajevi zaraze vidrica virusom SARS-CoV-2 u određenim državama članicama i trećim zemljama. Nadalje, jedna država članica prijavila je slučajeve bolesti COVID-19 kod ljudi uzrokovane zarazom varijantama virusa SARS-CoV-2 povezanima s vidricama. Studije američkog Centra za kontrolu i prevenciju bolesti (Centers for Disease Control and Prevention) iz prosinca 2020. upućuju na to da su i kunopsi (Nyctereutes procyonoides) prijemljivi na virus SARS-CoV-2.
                  
               
                     (2)
                  
                  
                     Europski centar za sprečavanje i kontrolu bolesti (ECDC) objavio je 12. studenoga 2020. brzu procjenu rizika u pogledu otkrivanja novih varijanti virusa SARS-CoV-2 povezanih s vidricama.
                  
               
                     (3)
                  
                  
                     U ECDC-ovoj brzoj procjeni rizika zaključeno je da se ukupna razina rizika za ljudsko zdravlje koju predstavljaju varijante virusa SARS-CoV-2 povezane s vidricama može odrediti u rasponu od niske razine rizika za opću populaciju do vrlo visoke razine rizika za zdravstveno ugrožene pojedince izložene na radnom mjestu. U brzoj procjeni rizika navedeno je i da su potrebna daljnja ispitivanja kako bi se procijenilo mogu li varijante virusa SARS-CoV-2 povezane s vidricama utjecati na rizik od ponovne zaraze, smanjene djelotvornosti cjepiva ili smanjene koristi od liječenja.
                  
               
                     (4)
                  
                  
                     Svjetska organizacija za zdravlje životinja (OIE) izdala je 12. studenoga 2020. izjavu o bolesti COVID-19 i vidricama u kojoj se navodi da rizik od toga da prijemljive životinje, kao što su vidrice, postanu rezervoar zaraze virusom SARS-CoV-2 izaziva zabrinutost na globalnoj razini jer bi svako širenje na ljude moglo imati posljedice za javno zdravlje.
                  
               
                     (5)
                  
                  
                     Kunopsi se smatraju prijemljivima na zarazu virusom SARS-CoV-2 i OIE je pozvao zemlje da u skladu s pristupom „Jedno zdravlje” prate životinje koje su prijemljive na zarazu tim virusom, kao što su vidrice i kunopsi.
                  
               
                     (6)
                  
                  
                     U skladu s Direktivom 2003/99/EZ Europskog parlamenta i Vijeća (3) države članice moraju osigurati prikupljanje podataka o pojavi zoonoza i uzročnika zoonoza.
                  
               
                     (7)
                  
                  
                     U skladu s člankom 10. stavkom 1. Direktive 90/425/EEZ svaka država članica dužna je odmah obavijestiti druge države članice i Komisiju o izbijanju zoonoza i bolesti na svojem državnom području ili drugim uzrocima koji bi mogli predstavljati ozbiljnu opasnost za zdravlje životinja ili ljudi.
                  
               
                     (8)
                  
                  
                     U skladu s člankom 9. stavkom 1. Direktive 89/662/EEZ svaka država članica dužna je odmah obavijestiti druge države članice i Komisiju o izbijanju zoonoza i bolesti na svojem državnom području i drugim uzrocima koji bi mogli predstavljati ozbiljnu opasnost za zdravlje životinja ili ljudi.
                  
               
                     (9)
                  
                  
                     Osim tih zahtjeva za hitno obavješćivanje, kako bi se omogućila procjena rizika u skladu s pristupom „Jedno zdravlje” te pomoglo u donošenju utemeljenih odluka o mogućim opcijama upravljanja rizicima koji proizlaze iz širenja varijanti virusa SARS-CoV-2 povezanih s vidricama među životinjama iz porodice Mustelidae i kunopsima, potrebno je uspostaviti učinkovit i usklađen sustav izvješćivanja koji omogućuje razmjenu svih relevantnih informacija bez odgode.
                  
               
                     (10)
                  
                  
                     S obzirom na hitnost procjene rizičnosti epidemiološke situacije u Uniji u pogledu pojave virusa SARS-CoV-2 kod vidrica i drugih životinja iz porodice Mustelidae te kunopasa, države članice trebale bi Komisiji podnositi redovita izvješća o pojavi zaraze tim virusom kod držanih ili divljih životinja iz porodice Mustelidae te kunopasa. Radi pravilnog obavješćivanja o riziku unutar Unije Komisija je dužna državama članicama proslijediti sažetak prikupljenih informacija. Primjereno je u ovoj Odluci utvrditi predložak izvješća u kojem su podaci strukturirani prema izbijanju i vrsti prijemljivoj na zarazu virusom SARS-CoV-2. Ova Odluka trebala bi što prije stupiti na snagu unutar pravnog okvira utvrđenog Direktivom 90/425/EEZ i Direktivom 89/662/EEZ. Na prikupljanje i podnošenje podatka primjenjuje se Uredba (EU) 2016/679 (4) Europskog parlamenta i Vijeća.
                  
               
                     (11)
                  
                  
                     Mjere predviđene ovom Odlukom u skladu su s mišljenjem Stalnog odbora za bilje, životinje, hranu i hranu za životinje,
                  
               DONIJELA JE OVU ODLUKU:
         
            Članak 1.
            
               1.   Države članice Komisiji podnose izvješće u roku od tri dana nakon prvog potvrđenog slučaja zaraze vidrica, drugih životinja iz porodice Mustelidae ili kunopasa (Nyctereutes procyonoides) virusom SARS-CoV-2 na svojem državnom području.
            
            
               2.   Ako nakon prvog potvrđenog slučaja iz stavka 1. dođe do nove pojave ili izbijanja novih slučajeva zaraze virusom SARS-CoV-2 kod životinja navedenih u stavku 1., države članice na tjednoj osnovi podnose izvješće o daljnjim mjerama. Države članice osim toga podnose izvješće o daljnjim mjerama kada postanu dostupne relevantne ažurirane informacije o epidemiologiji bolesti i njezinim zoonotskim implikacijama.
            
            
               3.   Izvješća iz stavaka 1. i 2. za svaku pojavu ili izbijanje zaraze sadržavaju informacije navedene u Prilogu ovoj Odluci.
            
            
               4.   Izvješća iz stavaka 1. i 2. dostavljaju se u elektroničkom obliku koji će odrediti Komisija u okviru Stalnog odbora za bilje, životinje, hranu i hranu za životinje.
            
         
         
            Članak 2.
            
               1.   Komisija obavješćuje države članice u okviru Stalnog odbora za bilje, životinje, hranu i hranu za životinje o izvješćima koja su podnijele države članice u skladu s člankom 1.
            
            
               2.   Komisija na svojim internetskim stranicama objavljuje, isključivo u informativne svrhe, ažurirani sažetak informacija sadržanih u izvješćima koja podnose države članice u skladu s člankom 1.
            
         
         
            Članak 3.
            Ova Odluka primjenjuje se do 20. travnja 2021.
         
         
            Članak 4.
            Ova je Odluka upućena državama članicama.
         
         
            Sastavljeno u Bruxellesu 21. prosinca 2020.
            
               
                  Za Komisiju
               
               Stella KYRIAKIDES
               
                  Članica Komisije
               
            
         
         
            (1)  SL L 395, 30.12.1989., str. 13.
         
         
            (2)  SL L 224, 18.8.1990., str. 29.
         
         
            (3)  Direktiva 2003/99/EZ Europskog parlamenta i Vijeća od 17. studenoga 2003. o praćenju zoonoza i uzročnika zoonoza, o izmjeni Odluke Vijeća 90/424/EEZ i o stavljanju izvan snage Direktive Vijeća 92/117/EEZ (SL L 325, 12.12.2003., str. 31.).
         
            (4)  Uredba (EU) 2016/679 Europskog parlamenta i Vijeća od 27. travnja 2016. o zaštiti pojedinaca u vezi s obradom osobnih podataka i o slobodnom kretanju takvih podataka te o stavljanju izvan snage Direktive 95/46/EZ (SL L 119, 4.5.2016., str. 1.).
      
      
         
            PRILOG
            Informacije koje trebaju sadržavati izvješća iz članka 1. u vezi s pojavama zaraze vidrica i drugih životinja iz porodice Mustelidae te kunopasa („prijemljive vrste”) virusom SARS-CoV-2
            
               1.   
               
                  Datum izvješćivanja;
               
            
            
               2.   
               
                  Država članica;
               
            
            
               3.   
               
                  Vrsta izvješća (prvo izvješće o potvrdi/tjedno izvješće o daljnjim mjerama);
               
            
            
               4.   
               
                  Ukupan broj slučajeva izbijanja/pojava u državi članici naveden u izvješću;
               
            
            
               5.   
               Za svako izbijanje/pojavu navedite:
               
                           (a)
                        
                        
                           serijski broj svakog izbijanja/pojave u državi članici;
                        
                     
                           (b)
                        
                        
                           regiju i približnu geografsku lokaciju objekta ili drugog mjesta na kojem su životinje držane ili smještene;
                        
                     
                           (c)
                        
                        
                           datum postavljanja sumnje na bolest;
                        
                     
                           (d)
                        
                        
                           datum potvrde bolesti;
                        
                     
                           (e)
                        
                        
                           dijagnostičke metode;
                        
                     
                           (f)
                        
                        
                           procijenjeni datum unosa virusa u objekt ili na mjesto;
                        
                     
                           (g)
                        
                        
                           mogući izvor virusa;
                        
                     
                           (h)
                        
                        
                           poduzete mjere kontrole (detalji (1));
                        
                     
                           (i)
                        
                        
                           broj prijemljivih životinja u objektu ili na mjestu (po prijemljivim vrstama);
                        
                     
                           (j)
                        
                        
                           broj klinički ili subklinički zahvaćenih životinja u objektu ili na mjestu (po prijemljivim vrstama; ako nije poznat točan broj, navedite procijenjeni broj);
                        
                     
                           (k)
                        
                        
                           pobol: broj klinički zahvaćenih životinja (po prijemljivim vrstama), s kliničkim znakovima koji su slični onima u slučaju bolesti COVID-19, u objektu ili na mjestu, u vezi s brojem prijemljivih životinja, uz sažeti opis znakova (ako nije poznat točan broj, navedite procijenjeni broj);
                        
                     
                           (l)
                        
                        
                           smrtnost: broj životinja (po prijemljivim vrstama) koje su uginule u objektu ili na mjestu (ako nije poznat točan broj, navedite procijenjeni broj);
                        
                     
            
               6.   
               
                  Podaci o molekularnoj epidemiologiji, značajnim mutacijama;
               
            
            
               7.   
               
                  Relevantni podaci o slučajevima zaraze kod ljudi u državi članici koji su izravno povezani sa slučajevima izbijanja/zaraze kod životinja iz članka 1. stavaka 1. i 2.;
               
            
            
               8.   
               
                  Drugi relevantni podaci.
               
            
            
               (1)  Kontrola kretanja unutar zemlje; nadziranje unutar područja na kojem se provode mjere ograničenja ili zaraženog područja; sljedivost: karantena; službeno zbrinjavanje trupova, nusproizvoda i otpada; usmrćivanje; kontrola divljih životinja koje su rezervoari zaraze; zoniranje; dezinfekcija, dopušteno cijepljenje (ako postoji cjepivo); zaražene životinje nisu liječene niti su poduzete druge relevantne mjere.